नई दिल्ली,। रेल से सफर करने के लिए तत्काल सिस्टम के जरिए रेलवे के टिकट बुक करने वालों के लिए आज से नए नियम लागू हो गए अब वातानुकूलित (एसी) और नॉन एसी में तत्काल टिकट बुकिंग के समय में परिवर्तन हो गया है । पहले तत्काल टिकट बुकिंग एक दिन पहले सुबह 10 बजे शुरू होती थी। लेकिन आज से तत्काल टिकटों की बुकिंग का वक्त एसी के लिए सुबह 10 बजे से और नॉन एसी के लिए सुबह 11 बजे से शुरू होगा । रेलवे ने बताया कि बुकिंग वेबसाइट और टिकट खिड़कियों पर बोझ कम करने के लिए यह कदम उठाया। सर्वर पर बोझ को कम करके बुकिंग आसान बनाने के लिए यह बदलाव किए गए हैं। बता दें कि वर्तमान में आईआरसीटीसी की वेबसाइट से एक घंटे में करीब 10-12 हजार टिकटें बुक होती हैं ।